Helle Sjelle (KF), 2004-05-04:
Her i starten af det 21. århundrede er en af vores allerstørste udfordringer globaliseringen, der er drevet af udveksling og samarbejde mellem folk, institutioner og virksomheder verden over.
Mange er bekymrede over de forandringer, som globaliseringen medfører.
Også her hos os mener en del mennesker desværre, at Danmark burde være sig selv nok, at vi burde lukke os forsvarligt inde bag grænserne i vor lille nation, hejse flaget og trække vattæppet godt op om ørerne.
Jeg forstår godt bekymringerne for den nye og anderledes
verden, der åbner sig
Der er meget nyt at forholde sig til.
I Det Konservative Folkeparti tror vi dog, at udveksling og samarbejde mellem verdens nationer har langt større fordele end ulemper, men vi står også fast på, at Danmark er nødt til at møde globaliseringen velforberedt og veludrustet på alle områder.
Vi bliver under alle omstændigheder nødt til at forholde os til den og tage del i den.
Vi har ikke noget valg.
Så hvis de såkaldte globaliseringsmodstandere tror, at man så at sige kan melde sig ud og kappe de stadig tættere bånd mellem folk
Det Konservative Folkeparti vil meget hellere bruge tiden på at arbejde for, at vores samfund er fuldt ud parat til at møde udfordringerne.
Set med konservative øjne
er uddannelse på mange måder krumtappen i den motor, der skal gøre Danmark til et anset og pålideligt lokomotiv for den globale udvikling.
Er uddannelsessystemet ikke på plads og velfungerende, hjælper det ikke, at vi med alle mulige instrumenter og gode og rigtige politiske initiativer søger at skabe vækst og velfærd.
Men kan vi til gengæld give solide, tidssvarende, relevante og frem for alt kompetencegivende uddannelser til alle, vil den positive samfundsudvikling og vores mulighed for at gøre os gældende internationalt et langt stykke hen ad vejen komme uden hjælp og indgreb.
I Det Konservative Folkeparti glæder vi os over, at regeringen nu kommer med en redegørelse om styrket internationalisering af uddannelserne, om strategier, redskaber og visioner.
Men det er også på høje tid.
Udviklingen går stærk uden for de tilsyneladende så trygge danske grænser.
Kravet om tilpasning og forandring på det internationale jobmarked stiger voldsomt, og der er ingen tegn på, at det vil aftage.
Det er et tovejssystem.
Dels skal uddannelsesinstitutionerne udruste de studerende med alle de kompetencer, der kræves internationalt, dels skal Danmark kunne tiltrække kvalificerede specialmedarbejdere, eksperter, forskere osv. udefra. Hvis vi skal give vores uddannelsessystem en chance for at leve op til de mål, vi har her i Danmark, så er vi nødt til at tage udfordringerne fra globaliseringen alvorligt.
I Det Konservative Folkeparti forholder vi os konstruktivt til de udfordringer, der trænger sig på.
Som sagt mener vi ikke, der er nogen anden udvej.
Vi er meget enige med regeringen i, at vi er nødt til at være konkurrencedygtige, men det kommer ikke af sig selv.
Helt konkret må vi sikre, at uddannelserne kvalificerer danske studerende til at klare sig i internationale miljøer, at der er støtte til de studerende, som ønsker at forske, studere eller arbejde i udlandet, at vi kan tiltrække højt uddannede udenlandske studerende, forskere, lærere og arbejdskraft på de områder, hvor vi nu har brug for det her i Danmark Og der er gode muligheder for, at danske institutioner kan samarbejde internationalt og blive i stand til at konkurrere på de internationale markeder for videregående uddannelser.
Endelig er det også vigtigt, at vi hele tiden følger med i den udvikling, som verden bringer, så vi ikke kommer bagud med hensyn til kvalitet og effektivitet.
Vi skal være bedre til at bruge internationaliseringen på en konstruktiv, hensigtsmæssig måde til gavn for vores land.
Der skal ikke være tvivl om, at vi i Det Konservative Folkeparti ser globaliseringen som et næsten ufattelig stort potentiale, et potentiale for vækst, fremgang, velfærd og fredelig sameksistens, som det er vores ansvar at realisere.
Den fremlagte redegørelse er et udmærket udgangspunkt for den fremtidige indsats for en internationalisering af det danske uddannelsessystem.
Men vi understreger gerne, at der ikke er tid til at betragte og diskutere ideerne uden at få gjort noget ved dem.
Det er ikke nok nu at læne sig tilbage med armene over kors og overlade resten til uddannelsesinstitutionerne.
For os er det en samfundsopgave, som kræver, at staten effektivt og målrettet yder den nødvendige støtte, den støtte, der er behov for i bestræbelserne på, at globaliseringspotentialet udnyttes bedst muligt.
Der er ikke nogen tid at spilde.